რეგიონული სახელმწიფო უნივერსიტეტების ხელშეწყობისა და განვითარების მიზნობრივი სამეცნიერო კვლევითი საგრანტო კონკურსი
ხშირად  დასმული კითხვები

1. შესაძლებელია თუ არა ერთმა ორგანიზაციამ „რეგიონული სახელმწიფო უნივერსიტეტების ხელშეწყობისა და განვითარების მიზნობრივი სამეცნიერო კვლევითი საგრანტო კონკურსის“ ოთხივე თემატური მიმართულებით წარადგინოს პროექტები?
პასუხი: დიახ შესაძლებელია.

2. შეუძლია თუ არა ერთ ორგანიზაციას ერთი მიმართულებით ერთზე მეტი პროექტის წარმოდგენა?
პასუხი: დიახ შეუძლია.

3. შეიძლება თუ არა ერთი და იგივე პიროვნება იყოს, ამ კონკურსის მონაწილე, ორი პროექტის კოორდინატორი?
პასუხი:  შეიძლება.

4. შესაძლებელია პროექტს ჰყავდეს თანამონაწილე სხვა უმაღლესი საგანმანათლებლო დაწესებულება (მათ შორის კერძო), რომელიც არ არის ჩამონათვალში?
პასუხი: ამ კონკურსში თანამონაწილე ან, პარტნიორი ორგანიზაციის ჩართულობა არ არის გათვალისწინებული.

5.  აუცილებელია ახალგაზრდა მეცნიერი წამყვანი ორგანიზაციის წარმომადგენელი  იყოს?
პასუხი: არ არის სავალდებულო.

6. ვარ ფუნდამენტური კვლევების 2025 წლის კონკურსის გამარჯვებული, შემიძლია ამ კონკურსში მონაწილეობა როგორც ხელმძღვანელს?
პასუხი: დიახ შესაძლებელია, შეზღუდვა ეხება მხოლოდ ამ კონკურსში ჩართულობას. (კონკურსის პირობებით: მუხლი 2. პუნქტი 10. - პროექტის ხელმძღვანელის სტატუსით ერთსა და იმავე პირს, ერთსა და იმავე დროს, შეუძლია ჩართული იყოს ამ კონკურსში წარმოდგენილ მხოლოდ ერთ პროექტში).  

7. ძირითადი პერსონალის სტატუსით მაქვს თუ არა უფლება მონაწილეობა მივიღო ფონდის მიერ წელს გამოცხადებულ სხვა კონკურსშიც?
პასუხი: დიახ, ამ მიმართულებით შეზღუდვა არ არსებობს.


8. როდესაც თემის აქტუალობაში მინიშნებული ლიტერატურა საკმაოდ ზრდის ტექსტის სიტყვების რაოდენობას, აქვს მნიშვნელობა რა სტილით ჩავწერთ გამოყენებულ ლიტერატურას?
პასუხი: სასურველია ჩანაწერი იყოს ინფორმაციული და გონივრული მოცულობის.

9. თუ არის შესაძლებელი აღწერილი ტექნიკური ბაზა და მეთოდების ჩამონათვალი  დავურთოთ პროექტს ბოლოში?

პასუხი:  ყველა ინფორმაცია უნდა იქნას შეტანილი  საპროექტო წინადადების მხოლოდ შესაბამის ქვეთავში.

10. პროექტის ხელმძღვანელისთვის აუცილებელია თუ არა დოქტორის აკადემიური ხარისხი?
პასუხი: მუხლი 2. პუნქტი 4.-  პროექტს უნდა ჰყავდეს პროექტის ხელმძღვანელი – დოქტორის ან მასთან გათანაბრებული აკადემიური ხარისხის მქონე საქართველოს ან უცხო ქვეყნის მოქალაქე პროექტის ძირითადი პერსონალიდან, რომელიც პროექტს განახორციელებს წამყვან ორგანიზაციაში და ხელმძღვანელობს პროექტით გათვალისწინებულ კვლევას და პასუხისმგებელია, როგორც პროექტის სამეცნიერო შედეგებზე, ისე პროექტით გათვალისწინებული საქმიანობის ანგარიშგებაზე.
11.  შესაძლებელია თუ არა ერთი უნივერსიტეტის ორი ლექტორის ერთ პროექტში მონაწილეობა?
პასუხი: დიახ შესაძლებელია, (მუხლი 2. პუნქტი 10. - პროექტის ხელმძღვანელის სტატუსით ერთსა და იმავე პირს, ერთსა და იმავე დროს, შეუძლია ჩართული იყოს ამ კონკურსში წარმოდგენილ მხოლოდ ერთ პროექტში. 
მუხლი 2. პუნქტი 11. ძირითადი პერსონალის სტატუსით ერთსა და იმავე პირს, ერთსა და იმავე დროს, შეუძლია ჩართული იყოს ამ კონკურსში წარმოდგენილ ჯამში მხოლოდ ორ პროექტში.
12.  შესაძლებელია პროექტში ჩაერთოს სტატუსშეჩერებული მაგისტრანტი ან დოქტორანტი?
პასუხი: დიახ, შესაძლებელია, მაგრამ მათ უნდა წარმოადგინონ 2026 წელს გაცემული ცნობა სწავლის შესახებ.

13. სავალდებულოა თუ არა პროექტის ხელმძღვანელი მუშაობდეს წამყვან ორგანიზაციაში?
           პასუხი: არა, არ არის სავალდებულო
14. ძირითადი პერსონალი მხოლოდ წამყვან უნივერსიტეტს უნდა წარმოადგენდნენ?
           პასუხი: არა, არ არის სავალდებულო.
15. უცხოელი ექსპერტი აუცილებლად ჯიმუსში  უნდა იყოს დარეგისტრირებული? როგორი უნდა იყოს სივი?
პასუხი:  მუხლი 4. პუნქტი 1. გ) პროექტის ძირითადი პერსონალის პროფესიული ბიოგრაფია (CV) (დანართი №4) - ივსება GMUS-ში „მეცნიერის პროფილის“ რეგისტრაციის დროს. სავალდებულოა, საქართველოს მოქალაქე ძირითადი პერსონალის „მეცნიერის პროფილი“ შევსებული იყოს ქართულ ენაზე, ხოლო უცხო ქვეყნის მოქალაქე ძირითადი პერსონალის - ინგლისურ ენაზე. CV-ში პუბლიკაციების, სამეცნიერო ღონისძიებების, პატენტების შესახებ ინფორმაცია წარმოდგენილი უნდა იყოს გამოქვეყნების ენაზე. ძირითადი პერსონალის „მეცნიერის პროფილიდან“ CV დაგენერირდება ბაზაში, ექსპორტირდება და PDF დოკუმენტის სახით იტვირთება ხელმძღვანელის მიერ GMUS-ში პროექტის რეგისტრაციისას. უცხოელი ძირითადი პერსონალის ინგლისური CV-ის ქართულად თარგმნასა და პროექტის რეგისტრაციისას მათ წარმოდგენაზე პასუხისმგებელია პროექტის ხელმძღვანელი.

16. ერთობლივი პროექტის შემთხვევაში თანხები როგორ გადანაწილდება
პასუხი: ვინაიდან პროექტში მხოლოდ ერთი წამყვანი ორგანიზაციაა, შესაბამისად, თანხა სხვა მონაწილეზე ვერ გადანაწილდება.

17. პროექტში სხვა უმაღლესი სასწავლებლის წარმომადგენლის ჩართვა თუ არის შესაძლებელი
პასუხი: დიახ შესაძლებელია სხვა უნივერსიტეტის წარმომადგენლის ჩართვა   ძირითადი პერსონალის სახით.
18. შესაძლებელია ერთ პროექტში რამდენიმე სამეცნიერო მიმართულების გაერთიანება?
პასუხი: დიახ შესაძლებელია მულტიდისციპლინალური პროექტის წარმოდგენა.
19. კონკურსის ფარგლებში წარმოდგენილი პროექტით თუ შეიძლება ახალი საგანმანათლებლო პროგრამის შემუშავება?
პასუხი: წარმოდგენილი პროექტი უნდა შეესაბამებოდეს კონკურსის პრიორიტეტულ სამეცნიერო მიმართულებებს.
20. გამოყენებული ლიტერატურის ჩამონათვალი თუ ჩაითვლება ზღვრული სიტყვების რაოდენობაში?
პასუხი: საპროექტო წინადადების საერთო მოცულობა - 15 გვერდი ცხრილების, დიაგრამების, ნახაზებისა და გამოყენებული ლიტერატურის ჩათვლით;
21. რამდენად აუცილებელია გამოყენებული ლიტერატურის მითითება?
პასუხი: გამოყენებული ლიტერატურის მითითებაზე გადაწყვეტილებას თავად იღებთ.
22. დამხმარე პერსონალის მხოლოდ პოზიცია უნდა მივუთითოთ?
პასუხი: დიახ, პროექტში დამხმარე პერსონალის მონაცემები არ იწერება, მხოლოდ პოზიცია.
23. ახალგაზრდა მეცნიერი ძირითადი პერსონალის ჩამონათვალში უნდა შევიყვანოთ?
პასუხი: დიახ, ახალგაზრდა მეცნიერი ძირითადი პერსონალის ჩამონათვალში უნდა იყოს.



